Falleg stund var í miðbæ Siglufjarðar og í Ólafsfirði í gær sunnudaginn 17. nóvember í minningu þeirra sem látist hafa í umferðaslysum . Á Siglufirði var það Slysavarnadeildin Vörn sem stóð fyrir minningarathöfninni í samstarfi við Björgunarsveitina Stráka . Einnig tóku slökkvilið , sjúkrabíll og lögreglan þátt í athöfninni . Anna Hulda djákni sagði nokkur orð við þetta tækifæri og var þeirra sem látist hafa í umferðinni minnst með einnar mínútu þögn . Í Ólafsfirði stóð Björgunarsveitin Tindur fyrir minningarathöfninni , sjúkrabílar Fjallabyggðar ásamt sjúkraflutningamönnum voru á staðnum . Sr . Sigríður Munda stýrði athöfninni . Við þetta tækifæri hélt Bjarkey Ólsen Gunnarsdóttir alþingismaður ávarp í minningu þeirra sem látist hafa í umferðarslysum og má lesa það hér að neðan . Frá Ólafsfirði . Mynd / Lára Stefánsdóttir Á degi sem þessum eru það ekki síst eftirlifendur þeirra sem látist hafa í umferðarslysum sem við hugsum til en líka þeirra sem farnir eru og alls þess sem þau misstu af vegna þess að þau eru ekki lengur á meðal okkar . Það getur líklega enginn , sem ekki hefur upplifað , sett sig í spor þeirra sem hafa þurft að takast á við sorgina og eftirsjána sem fylgir því að missa einhvern í umferðarslysi . Hvert slys er einu slysi of mikið og hvort heldur það er ungt fólk í blóma lífsins eða eldra fólk þá standa eftir aðstandendur sem eiga um sárt að binda . En hvað getum við gert til að fækka umferðarslysum ? Margskonar áróður og fræðsla skiptir máli en ekki síður öruggari bílar og gott vegakerfi . Þar þurfa stjórnvöld að standa sig enn betur og flýta vegabótum þar sem umferðin er hvað mest og flestu slysin eiga sér stað . En við greinum líka orsakir slysanna eftir því sem unnt er og reynum að draga af þeim lærdóm . Þeir sem voru ekki með beltin spennt , þeir sem voru ölvaðir eða undir áhrifum fíkniefna , þeir sem keyrðu útaf hvaða áhrif hafði allt þetta á þær aðstæður þar sem fólk lést ? Með því að spyrja þessara spurninga geta yfirvöld reynt að gera sitt til að draga úr áhrifum og minnka slysahættuna . Í ljósi þeirrar gríðarlegu aukningar sem orðið hefur í komu erlendra ferðamanna hér á landi eykst líka ábyrgð bílaleiga m.a. að fá upplýsingar um hvert fólk hyggist leggja leið sína þannig að þeir séu á viðeigandi bílum . Einnig þarf að upplýsa erlenda ferðamenn um aðstæður sem geta orðið á vegi þeirra t.d. að stoppa ekki á blindhæð af því þar eru hross í haga og frábært að mynda . En við þurfum líka öll að líta í eigin barm enda fylgir því mikil byrgð að keyra bíl . Hvernig hegðum við okkur í umferðinni ? Tölum við í símann undir stýri , skoðum feisbúkk eða sendum sms ? Besta slysavörnin er að við hegðum okkur vel í umferðinni en ætlum ekki bara öðrum að hegða sér skikkanlega . En gott fólk á degi sem þessum verð ég líka að minnast á þá viðbragðsaðila sem koma að umferðarslysum , lögregluna , sjúkraflutningafólkið , björgunarsveitirnar , heilbrigðisstarfsfólkið og margir fleiri . Þeirra starf er bæði erfitt og ómetanlegt og fyrir það ber að þakka . Að lokum hvet ég okkur öll til leiða hugann að því hvers vegna við höldum slíkan minningardag . Að við tökumst á við þá ábyrgð sem fylgir því að vera ökumaður og gleymum ekki þeirri alvöru sem því fylgir . Látum það ekki henda okkur að vera kærulaus því mörgum banaslysum væri hægt að afstýra ef hvert og eitt okkar keyrir með aðgát . ” Forsíðumynd : Þórarinn Hannesson Mynd í frétt : Lára Stefánsdóttir